OBH 1998/1999.
Az állampolgári jogok országgyűlési biztosának jelentése
Előadó: dr. Garamvári Miklós

Az eljárás megindulása

A panaszos Hivatalomhoz intézett beadványában a Budapest I. kerületi Kosztolányi Dezső Általános Iskola és Gimnáziumban uralkodó állapotokról adott tájékoztatást. Beadványához mellékelte a fenntartó Budavári Önkormányzat polgármesteréhez intézett, 1998. novemberében kelt panaszlevelét is, amelyben az iskolában tanító pedagógusok elvándorlásának mértékéről, a közpénzek kezelésének általa visszásnak ítélt módjáról, a közalkalmazotti törvény előírásainak figyelmen kívül hagyásáról számolt be. Beadványában sérelmezte azt is, hogy a fenntartó részéről az ügyben Hivatalomhoz fordulásáig nem történt érdemi intézkedés.

Az ügyben a vizsgálatot 1999. június 16-án megindítottam.

Az állampolgári jogok országgyűlési biztosáról szóló 1993. évi LIX. törvény 18. § (2)-(4) bekezdése alapján, hivatkozva a Közoktatásról szóló 1993. évi LXXIX tv. 102. § (2) bekezdésének c) pontjára, amely szerint a fenntartó ellenőrzi a közoktatási intézmény (...) működésének törvényességét megkerestem az Iskolát fenntartó I. kerületi önkormányzat polgármesterét és felkértem, hogy tájékoztasson az üggyel kapcsolatos álláspontjáról továbbá a hozzá intézett beadvány alapján általa tett vagy tenni kívánt intézkedéséről.

Az érintett alkotmányos jogok

Eljárásom során a következő alkotmányos jogok érvényesülését vizsgáltam az üggyel kapcsolatban:

1. A Magyar Köztársaság Alkotmányának (a továbbiakban: Alkotmány) 16. §-a szerint a Magyar Köztársaság különös gondot fordít az ifjúság létbiztonságára, oktatására és nevelésére, védelmezi az ifjúság érdekeit.

2. Az Alkotmány 2. § (1) bekezdése értelmében a Magyar Köztársaság független, demokratikus jogállam.

A vizsgálat jogszabályi háttere

A közoktatásról szóló 1993. évi LXXIX. törvény (a továbbiakban: Köot.) 102. § (2) bekezdésének c) pontja szerint a fenntartó ellenőrzi a közoktatási intézmény gazdálkodását és működésének törvényességét, a szakmai munka eredményességét, nevelési-oktatási intézményben továbbá a gyermek- és ifjúságvédelmi tevékenységet, a tanuló- és gyermekbaleset megelőzése érdekében tett intézkedéseket.

A fenntartó értékeli a nevelési-oktatási intézmény foglalkozási, illetve pedagógiai programjában meghatározott feladatok végrehajtását, a pedagógiai-szakmai munka eredményességét.

A Köot. 104. § (1) bekezdése értelmében a  törvényesség biztosítása keretében kell ellenőrizni a házirend, valamint - a kollektív szerződés és a közalkalmazotti szabályzat kivételével - más belső szabályzatok elfogadására előírt eljárási rendelkezések megtartását, a szabályzatban foglaltak jogszerűségét, a működés és döntéshozatal jogszerűségét, így különösen a tanuló- és gyermekbalesetek megelőzésével, a gyermek- és ifjúságvédelmi feladatok ellátásával, a nevelő- és oktató munka egészséges és biztonságos feltételeinek megteremtésével összefüggő tevékenységet;

Az ellenőrzés eredményeképpen a fenntartó felhívja a közoktatási intézmény vezetőjét a jogszabálysértő döntés orvoslására. Ha a felhívás nem vezet eredményre, a jogszabálysértő döntést megsemmisíti, és a közoktatási intézmény vezetőjét új döntés, illetve az elmulasztott intézkedés meghozatalára utasítja. Ezeket a rendelkezéseket a szervezeti és működési szabályzat jóváhagyásának megtagadása esetén is alkalmazni kell. Nem alkalmazhatók az e bekezdésben foglaltak, ha a döntés meghozatala óta több mint egy év eltelt, vagy ha a döntést a bíróság felülvizsgálta, továbbá, ha a döntés megsemmisítése jóhiszeműen szerzett és gyakorolt jogot sértene. Ezekben az esetekben a fenntartó tájékoztatja a közoktatási intézmény vezetőjét megállapításairól, s a helyes eljárásról.

A  vizsgálat megállapításai 

A Budavári Önkormányzat Polgármestere az üggyel kapcsolatban az alábbiakról tájékoztatott. 

A fenntartó - egyebek mellett a panaszostól kapott tájékoztatás alapján - 1999. május-június hónapokban átfogó szakmai-törvényességi ellenőrzést végzett az iskolában. Ennek során megállapították, hogy
- az iskola alapító okirata, pedagógiai programja, szervezeti és működési szabályzata és az iskola tényleges működése között ellentmondás van, az iskola alaptevékenysége önkényes intézkedések eredményeként módosult,
- a tantestület erőteljesen cserélődött, amely az eredeti pedagógiai program végrehajtását fenyegeti és az intézmény szakmai munkáját veszélyezteti,
- jogsértően és önkényesen történt a szakmai munkaközösségek megszüntetése, a tantárgygondozói rendszer bevezetése,
- az igazgatóhelyettesek a belső konfliktusok miatt nem vesznek részt az intézmény munkájában.

Az iskolában 1999. február 9. és 1999. március 9. között tartott átfogó pénzügyi-gazdasági ellenőrzés megállapította, hogy
- az intézmény elavult szabályzatokkal rendelkezik, különös tekintettel a számviteli politika, számlarend esetében,
- a felújítási munkák dokumentáltsága súlyosan hiányos.

A gimnáziumban 1999. március 23-án, 31-én, és április 14-én megtartott munkaügyi ellenőrzés során megállapították, hogy
- a munkáltatói joggal rendelkező intézményvezető a tanári és a technikai dolgozók esetében is túllépte a kollektív szerződés hiányában elrendelhető túlmunkára vonatkozó rendelkezést,
- a munkáltató 1998-ban és 1999. január-március hónapokban is rendszeresen megszegte a munkaügyi jogszabályok előírásait,

A Fővárosi Munkaügyi Központ a feltárt szabálytalanságok miatt 50.000 Ft munkaügyi bírságot szabott ki.

Az iskolában 1999. júliusában megtartott revizori célvizsgálat megállapította, hogy
- a személyi jellegű juttatások felhasználásáról nincs analitikus nyilvántartás, ezért a kifizetések alakulása nem kísérhető  figyelemmel,
- hiányzik a személyre szóló tételes tervezés és a kifizetés havonkénti, személyre szóló tételes vezetése,
- az étkezési utalványokról, utazási költségtérítés kifizetéséről hiányzik a név szerinti, illetve szám szerinti nyilvántartás, a listákat nem csatolták a pénztárbizonylatokhoz,
- hiányzik az iskola helyettesítési szabályzata, a helyettesítési napló csak a tények dokumentálására szolgál, a szabályozatlanságot nem pótolja,
- a munkavállalókkal kapcsolatos kérdésekben az igazgatónő egyszemélyben dönt, a Közalkalmazotti Tanács véleményének kikérése rendszeresen elmarad, a döntésekről nem készül jegyzőkönyv.

A fentiekben rögzített szabálytalanságok és eseti jogszabálysértések miatt a fenntartó az alábbi intézkedéseket tette:
- kötelezte az iskola vezetőjét, hogy valamennyi tervezett munkáltatói intézkedése előtt egyeztessen a fenntartóval,
- kötelezte az iskola igazgatóját, hogy a hiányzó szabályzatokat 1999. szeptember 15-re pótolja, a meglevő szabályzatokat igazítsa a helyi viszonyokhoz, 
- kötelezte az iskola vezetőjét arra, hogy 1999. szeptember 20-i határidőre a feltárt hiányosságok megszüntetése érdekében készítsen intézkedési tervet,

A fenntartótól kapott tájékoztatás kitért arra is, hogy  Budapest Főváros I. kerületének közoktatási intézményrendszerét érintő testületi döntések 1999. október-november hónapban várhatók. A tervezett döntések előkészítése során egyértelművé vált, hogy a Kosztolányi Dezső Általános Iskolát és Gimnáziumot érinti a tervbe vett intézményrendszeri változás, ezért az iskola alapító okiratának, szervezeti és működési szabályzatának és pedagógiai programjának megújítására csak a testületi döntést követően kerülhet sor.

Mindezekre hivatkozva, a rendelkezésemre álló dokumentumok alapján megállapítottam, hogy a Budapest I. kerületi Kosztolányi Dezső Általános Iskola és Gimnáziumban kialakult belső konfliktusok, az intézményvezető és a pedagógusok közötti feszültség, valamint az iskolában tanító pedagógusok elvándorlásának rendkívüli mértéke együttesen közvetlenül veszélyeztette az Alkotmány 16. §-ában rögzített, az ifjúság létbiztonságát, oktatását, nevelését, és érdekeinek védelmét deklaráló alkotmányos elv maradéktalan érvényesülését.

Tekintettel arra, hogy a fenntartó önkormányzat által lefolytatott átfogó gazdasági-pénzügyi ellenőrzés, az intézmény szakmai munkájára a pedagógiai program megvalósulására, és a törvényesség betartására irányuló célvizsgálat, valamint a Fővárosi Munkaügyi Központ felügyeleti ellenőrzése feltárta a szakmai hibákat, a visszásságokat és a szabálytalanságokat, továbbá arra, hogy az ellenőrzést végző szervek egyidejű intézkedéseikkel orvosolták azokat, az ügyben további ajánlással élni nem kívánok, és a Hivatalunknál folyó vizsgálatot lezárom.

Az állampolgári jogok országgyűlési biztosáról szóló 1993. évi LIX. törvény 17. § (1) bekezdése alapján azonban felkérem a fenntartót arra, hogy az iskola igazgatója által pótolt - és a fenntartó által jóváhagyott - belső szabályzatokat, a feltárt hiányosságok megszüntetése érdekében készített és jóváhagyott intézkedési tervet, valamint az intézményben végzett utóellenőrzés megállapításairól készült jegyzőkönyvek másolati példányait Hivatalomhoz megküldeni szíveskedjen. 

Budapest, 1999. október  18.

Gönczöl Katalin